Kabinet oorweeg nóg geld vir EskomArgieffoto. Die kabinet het die sukkelende Eskom se finansiële verknorsing vandeesweek bespreek en kyk weer na maniere om die kragreus te help. Volgens die regering was opwekking die afgelope week bestendig, maar daar was ŉ groot getal onbeplande onderbrekings. Die regering sê in ŉ verklaring die tegniese hersieningskomitee wat die minister van openbare ondernemings, Pravin Gordhan, aangestel het, sal sommige van sy werksaamhede volgende week afhandel. Dit sal die regering ŉ voorlopige aanduiding gee van die situasie by Eskom se kragsentrales en gaan help met die inwerkingstelling van ŉ “strawwer program om kragsentrales te onderhou sodat die opwekkingstelsel oor die volgende paar weke en maande gestabiliseer kan word”. Die Nasionale Tesourie het Eskom in Februarie van R23 miljard per jaar, oor die volgende tien jaar, verseker. Eskom het verlede week Fase 4-beurtkrag ingestel weens ŉ rits aanlegte wat onklaar geraak het. Sikloon Idai wat Mosambiek vroeër getref het, het ook veroorsaak dat krag nie van daar af ingevoer kon word nie.